ראש הממשלה הנבחר אריאל שרון הורה לצוות המשא ומתן הקואליציוני לסיים היום (חמישי) את המו"מ הקואליציוני עם נציגי העבודה.
שרון ביקש לסכם את כל המחלוקת בין הצדדים, כולל התיקים. בליכוד טענו כי המו"מ קרוב עד מאוד לסופו וכי על העבודה להחליט באילו תיקים היא בוחרת. העבודה מצדה תבעה מספר זהה של תיקים - 8 - לזה של הליכוד.
בתוך כך, אמור ראש הממשלה היוצא, אהוד ברק, להכריז היום אם הוא מעוניין להתמנות לשר הבטחון בממשלה בראשות שרון. "משאלת לבי היתה לעזוב זמנית את החיים הפוליטים, אך אני קשוב לפניות שמגיעות אלי, כמו פניות מצד נשיא המדינה, יותר מפעם אחת", אמר ברק.אמש המשיכו הצדדים בדיונים שבהם התעוררה שוב מחלוקת חוק טל. העבודה דרשה את תמיכת הליכוד בכך שחרדי שיגיע לגיל 21 יחוייב להתגייס או לבצע שירות לאומי. הליכוד הציע הקפאת מצב של החוק או חופש הצבעה של חברי הכנסת בעניין.נושא שסוכם היה מינוי שר ערבי בממשלה. שני הצדדים החליטו כי זהותו של השר שימונה תוחלט על ידי שניהם.ברק העריך אתמול כי תקום ממשלת אחדות, "יש סיכוי טוב", אמר. הוא הודיע גם כי יחליט בעצמו על מינוי השרים, תוך התייעצות איתם.